Når udenrigsminister Anders Samuelsen (LA) skriver på Twitter, at den amerikanske præsident Donald Trump skal stramme op og udvise respekt for præsidentembedet, gavner det ikke Danmark, og budskabet når formentlig heller ikke frem til præsidenten.

Det vurderer flere politikere, der ikke bryder sig om Samuelsens måde at reagere på Donald Trumps seneste angreb mod medierne på.

Læs også : Samuelsen til Trump: Stram op og udvis respekt

De radikales udenrigsordfører, Kristian Hegaard, synes, det er forkert af Samuelsen at benytte samme metoder som Trump ved at svare igen på Twitter.

- Det er lidt pudsigt. Jeg synes ikke, han udviser særlig stor professionalisme, når han selv gør det. Det er sådan lidt barnligt.

- Trump er helt til grin, og det er langt under almindelig pli, det han gør, så der er grund til kritik. Men Samuelsen er ikke meget bedre selv, lyder kritikken fra Kristian Hegaard.

Kritikken fra Anders Samuelsen kom som reaktion på en eskalerende konflikt mellem Donald Trump og flere store amerikanske medier.

Det seneste tweet fra præsidenten har for alvor sat sindene i kog. Donald Trump har offentliggjort en video, hvor han slår løs på et CNN-logo, og flere kritikere kalder Donald Trump for 'upræsidentiel'.

- Min brug af sociale medier er ikke præsidentiel. Den er moderne præsidentiel, skrev den amerikanske præsident som modsvar i et tweet.

https://twitter.com/realDonaldTrump/status/881281755017355264

Løkke advarede mod Twitter

Hegaard henviser blandt andet til, at statsminister Lars Løkke Rasmussen (V) tidligere har advaret mod brugen af unuancerede kommentarer via Twitter.

Det var da også usædvanligt, da Samuelsen i aftes benyttede det sociale medie til at sende en besked til den amerikanske præsident.

Udenrigsministeren skrev både på dansk og engelsk, at "Donald Trump fra nu af skal stramme op, fokusere på kampen for frihed og udvise respekt for præsidentembedet".

https://twitter.com/anderssamuelsen/status/881562907510792192

Tvivler på effekten

Venstres udenrigsordfører, Michael Astrup Jensen (V), tvivler dog på, at Samulsens svar til Donald Trump når helt frem.

- Jeg tror ikke, at han ser tweetet. Men jeg ved, at der er folk i systemet, som ser det. Ambassaden i København ser det. De følger med i og melder ind til Det Hvide Hus. Så måske vil det få en betydning, siger Michal Astrup Jensen.

Læs også : Trump forsvarer sin twitterbrug: Jeg er en moderne præsident

De konservatives udenrigsordfører, Naser Khader, ville ønske, at Donald Trump snart begyndte at opføre sig ordentligt. Han tvivler dog på, at Samuelsens tweet får en effekt.

- Han er fuldstændig ligeglad med Anders’ kritik. Det er ikke det, der kommer til at ændre hans politiske holdning eller ageren. Jeg ser mere Anders' tweet som et signal til danskerne om, hvordan vi ser på den amerikanske præsidentens tweet. Der er folk i Danmark, som efterspørger nogen, der taler med store bogstaver over for Trump, siger Naser Khader.

Khader havde personligt ikke benyttet sig af samme metode som Samulsen.

- Jeg havde slet ikke lavet tweetet, fordi folk tæt på ham fortæller, at han hader at blive belært. Han bryder sig ikke om det. Hverken af den amerikanske elite og de vestlige ledere. Med det for øje havde jeg ikke tweetet, siger Khader.

DF kritiserer Samuelsen på twitter

Dansk Folkepartis EU-ordfører, Kenneth Kristensen Berth, benytter sig selv af Twitter til at kritisere Samuelsens fremgangsmåde.

- Har man hørt en loppe gø. Koncentrer dig om et godt forhold til Donald Trump og USA, skriver han på dansk og i et andet tweet fortsætter han på engelsk.

- Anders Samuelsen skulle virkelig tage sig sammen nu og finde på noget værdifuldt at lave i stedet for at kritisere Donald Trump.